C 214/160
BG
Официален вестник на Европейския съюз
16.6.2023 г.
Четвъртък, 19 януари 2023 r.
14. изтъква необходимостта от амбициозно преразглеждане на регламента за ООП, за да се увеличи неговият принос за гарантиране на доходността на сектора и стабилността на пазарите, както и за подобряване на предлагането на пазара на рибните продукти и увеличаване на добавената им стойност; в този контекст подчертава значението на създаването на сертифицирани етикети за морски храни и механизми за марка на рибните продукти, както и на увеличаването на проследимостта по веригата на доставки, което от своя страна би подобрило информацията за потребителите, насърчавайки ги да купуват морски храни от местен и устойчив произход и би повишило тяхната осведоменост относно продуктите от дребномащабен риболов; 15. призовава за улесняване на програми за подпомагане на дребномащабния риболов посредством ЕФМДРА с оглед подобряване на търговското управление и организационния капацитет, намаляване на производствените разходи, подобряване на цените при първа продажба и гарантиране на икономическа и екологична устойчивост, по-специално благодарение на един по-устойчив и съвременен флот; 16. изтъква трудностите, които секторът на дребномащабния риболов все още изпитва и които могат да бъдат утежнени от нестабилните и растящи цени на горивата и други суровини — ситуация, която засяга най-вече по-малко конкурентните сегменти на флота, а именно дребномащабния, непромишления и крайбрежния риболов;
Подобряване на условията за работа и гарантиране на бъдещето на дребномащабния, непромишления и крайбрежния риболов 17. приветства факта, че ЕФМДРА предоставя възможност за подкрепа на модернизацията или придобиването на по-нови двигатели с по-ниски емисии на CO2, включително двигатели, използващи нови енергийноефективни технологии и преобразуването на бензиновите двигатели; счита, че следва да се използват най-високите съществуващи проценти на съфинансиране; предупреждава, че много от тези алтернативни решения за моторизиране все още не са достатъчно развити или включват значително увеличение на брутния тонаж, като например в случая с някои електродвигатели; 18. подчертава, че в определени региони по-голямата част от сектора на дребномащабния риболов зависи от субсидиите за горива; подчертава, че новото предложение на Комисията за директива на Съвета относно преструктурирането на правната рамка на Съюза за данъчно облагане на енергийните продукти и електроенергията (COM(2021)0563) чрез прекратяване на настоящото задължително освобождаване за сектора на рибарството и въвеждане на минимална данъчна ставка, излага на риск оцеляването на по-голямата част от сегмента на дребномащабния риболов, който не може да извършва дълги пътувания, за да зарежда гориво в пристанища с по-ниски цени; призовава Комисията и държавите членки да гарантират равни условия на международно равнище и следователно да продължат да освобождават риболовната промишленост от данъчното облагане на горивата; подчертава, че всеки нов подход не следва да създава тежест за дребномащабния риболов и следва да се съсредоточи върху алтернативни решения, които да позволяват на сектора да съчетае справедливия преход към целите, определени в Зеления пакт, с възможността да процъфтява икономически и да гарантира достойни условия за своите работници; счита във връзка с това и предвид настоящата изключително висока инфлация на цените на горивата, че държавите членки биха могли да предвидят извънредни мерки за предоставяне на помощ на сегмента на дребномащабния, крайбрежния и непромишления риболов за очакваното нарастване на производствените разходи, по-специално в рамките на обхвата на ЕФМДРА и националните оперативни програми; 19. подчертава трудностите и сериозните неблагоприятни икономически и социални последици, които кризата с COVID-19 оказа върху сектора на рибарството, и значението на това държавите членки да предоставят при необходимост наличните национални средства и средства на ЕС, както и разглеждането на извънредни мерки за подпомагане на рибарите, включително работниците, за преодоляването на кризи или смущения на пазара; призовава държавите членки да използват ресурсите, предоставени чрез механизми за действие при кризи, за подкрепа на дребномащабния риболов; подчертава, че въпреки кризата секторът на дребномащабния крайбрежен риболов продължава да функционира, като предоставя на гражданите на ЕС достъп до морски храни, особено в изолираните крайбрежни региони, островите и най-отдалечените региони; 20. настоятелно призовава държавите членки да отпускат средства от Механизма за възстановяване и устойчивост за инвестиции в дребномащабния крайбрежен флот, за да се помогне на рибарите и на лицата, извършващи спомагателни дейности, които са предимно жени, например плетачки на рибарски мрежи, помощници и опаковчици на брега и работници; 21. настоятелно призовава Комисията да улесни, под егидата на ЕФМДРА, специфичната за сектора на дребномащабния риболов подкрепа за изграждане на инфраструктура за съхранение, замразяване и охлаждане и за поддържане на хладилната верига от лодката до крайния потребител; счита, че тази подкрепа е решаващ елемент, за да се даде възможност на сегмента на дребномащабния риболов да се възползва в пълна степен от рибните ресурси, без да се унищожават или изчерпват запасите, както и да се гарантира редовното снабдяване и доставка на пресни и висококачествени продукти за обществеността, сектора на хотелиерството, ресторантьорството и кетъринга и хранително-вкусовата промишленост;